‘THAI’ฟื้นเชียร์ซื้อหุ้นถูกสุดภูมิภาค
การบินไทยเด้ง ตามแรงเชียร์ซื้อ เหตุราคาถูกสุดในภูมิภาค ครึ่งปีหลังไฮซีซันพลิกโชว์กำไร
19 ส.ค. 2554

การบินไทยเด้ง ตามแรงเชียร์ซื้อ เหตุราคาถูกสุดในภูมิภาค ครึ่งปีหลังไฮซีซันพลิกโชว์กำไร
วันที่ 24 มิ.ย.ที่ผ่านมา หุ้นบริษัท การบินไทย (THAI) ได้รับความสนใจจากนักลงทุนมากขึ้นและราคาบวกได้ครั้งแรกในรอบ 7 วันทำการ โดยปิดที่ 28 บาท เพิ่มขึ้น 1.50 บาท หรือ 5.66% ท่ามกลางมูลค่าการซื้อขายหนาตา 531 ล้านบาท หลังจากราคาน้ำมันล่วงหน้ารูดลงแรง เหลือ 91 เหรียญสหรัฐต่อบาร์เรล และนักวิเคราะห์หลายแห่งแนะนำให้ซื้อหุ้น THAI เนื่องจากราคาปรับตัวลงแรงเกินปัจจัยลบ
ปัจจุบัน หุ้น THAI ซื้อขายสัดส่วนราคาต่อมูลค่าหุ้นทางบัญชี (P/BV) เพียง 0.7 เท่า นับว่าถูกที่สุดในภูมิภาค แม้ว่าไตรมาส 2 จะมีผลขาดทุนราว 3,000 ล้านบาท แต่แนวโน้ม 6 เดือนหลังของปีจะดีขึ้นจากการเข้าสู่ไฮซีซันของธุรกิจการบิน คาดกำไรปีนี้ที่ 4,300 ล้านบาท ให้ราคาเป้าหมาย 35 บาท
นักวิเคราะห์บริษัทหลักทรัพย์ (บล.) กิมเอ็ง (ประเทศไทย) แนะ “เก็งกำไร” หุ้น THAI ราคาเหมาะสม 35 บาท เนื่องจากราคาน้ำมันจะทรงตัวในระดับต่ำต่อไปอีกระยะหนึ่ง ซึ่งจะมีปัจจัยเชิงบวกต่อธุรกิจขนส่งอย่าง THAI หลังจากราคาหุ้นลงมาแรงนับตั้งแต่เดือน พ.ค. ถึงวันที่ 23 มิ.ย. ถึง 30.72% เทียบกับดัชนีหุ้นปรับตัวลงเพียง 7.26%
ขณะเดียวกัน คาดว่า THAI จะรายงานขาดทุนจากการดำเนินงานไตรมาส 2 ราว 3,400–4,000 ล้านบาท เทียบกับไตรมาสแรกมีผลขาดทุนจากการดำเนินงาน 3,175 ล้านบาท หลังไม่สามารถปรับขึ้นค่า Fuel Surcharge ได้ทันกับราคาน้ำมันที่พุ่งสูงขึ้นในเดือน เม.ย. ถึงต้นเดือน พ.ค. และจำนวนผู้โดยสารที่เข้ามาน้อยกว่า 
ด้านบริษัท อาร์ซีแอล (RCL) แจ้งว่า บริษัทลูกของบริษัท ริจิแนล คอนเทนเนอร์ ไลนส์ พีทีอี ประเทศสิงคโปร์ กู้เงินจากธนาคารดีเอ็นบี นอร์ (เอเอสเอ) ประเทศสิงคโปร์ จำนวนไม่เกิน 85 ล้านเหรียญสหรัฐ ประมาณ 2,590.12 ล้านบาท